Il-Ministeru tal-Politika Soċjali beda uffiċjalment il-proġett LEAP li bi flus mill-fond soċjali ewropew se jgħin mal-mitejn ruħ biex ma jibqgħux fir-riskju tal-faqar. Il-proġett tnieda fil-preżenza tal-Kummissarju Ewropew responsabbli mix-xogħol u l-inklużjoni Laszlo Andor li żar Malta li fi żjarat ta’ ftit siegħat kellu laqgħat mal-Gvern u anke mal-imsieħba soċjali fl-MCESD. Il-Proġett LEAP se jiswa’ tliet miljun ewro. B’dawn il-flus il-Gvern se jissettja sitt ċentri speċjalizzati li joffru għajnuna soċjali lill-familji. Tliet ċentri diġa’ qed joperaw f’Bormla, il-Qawra u Belt waqt li l-lokalitajiet tat-tlieta l-oħra għadhom mhux kkonfermati. Il-proġett se jgħin tal-inqas 90 għaqda mhux governattiva itejbu s-servizzi soċjali li joffru fil-komunità u jimpjega 30 professjonist biex jagħtu appoġġ soċjali lil madwar 900 ruħ fis-sena. Il-konsulent fil-Ministeru tal-politika soċjali, il-Portugiża Maria Rauch qalet li parti oħra tal-proġett hija żieda fil-benefiċċju soċjali lil madwar 200 ruħ jekk ikunu lesti jieħdu taħriġ u edukazzjoni bażika biex isibu x-xogħol. Il-Ministru Marie Louise Coleiro Preca fissret il-proġett LEAP bħala għodda tajba li se tgħin biex jonqos il-faqar u eventwalment tonqos l-ispiża fuq is-servizzi soċjali. Statistika uffiċjali turi li fl-2012 f’Malta kien hawn 94 elf ruħ fir-riskju tal-faqar jew esklużjoni soċjali u l-mira ta’ Malta mal-Unjoni Ewropeja hi li sal-2020 dawn jonqsu b’sitt elef u ħames mitt ruħ. Il-Kummissarju Ewropew Andor qal li għalkemm qed isir diffiċli li Malta tilħaq din il-mira sal-2020, kull idea innovattiva f’dan il-qasam tista’ tgħin. Il-proġett LEAP mhux se jkun l-ewwel u l-aħħar wieħed biex jonqos il-faqar f’Malta. Il-Gvern qal li apparti fondi nazzjonali, fis-seba’ snin li ġejjin ser jalloka 20 fil-mija tal-fond soċjali ewropew għal Malta biex ikun miġġieled il-faqar.